ΟΔΗΓΙΑ ΤΟΥ ΣΥΜΒΟΥΛΙΟΥ της 19ης Δεκεμβρίου 1992 σχετικά με το βόειο κρέας, που προορίζεται για τη μεταποιημένη βιομηχανία για την περίοδο από 1ης Ιανουαρίου μέχρι 31 Δεκεμβρίου 1993

(93/7/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), και ιδίως το άρθρο 14 παράγραφος 2,

την πρόταση της Επιτροπής,

ΕΚΔΙΔΕΙ ΤΟΝ ΠΑΡΟΝΤΑ ΚΑΤ' ΕΚΤΙΜΗΣΗ ΙΣΟΛΟΓΙΣΜΟ: Εισαγωγή Το άρθρο 14 παράγραφος 2 του κανονισμού (ΕΟΚ) αριθ. 805/68 προβλέπει ότι κάθε χρόνο, πριν από την 1η Δεκεμβρίου, το Συμβούλιο, μετά από πρόταση, καταρτίζει, με ειδική πλειοψηφία, έναν κατ' εκτίμηση ισολογισμό των κρεάτων που είναι δυνατόν να εισαχθούν υπό το καθεστώς που προβλέπεται στο εν λόγω άρθρο. Αυτός ο ισολογισμός λαμβάνει υπόψη, αφενός, τις προβλεπόμενες διαθέσιμες ποσότητες στην Κοινότητα κρεάτων με ποιότητα και εμφάνιση κατάλληλη για βιομηχανική χρησιμοποίηση και, αφετέρου, τις ανάγκες των βιομηχανιών. Ο ισολογισμός αναφέρει ξεχωριστά τις ποσότητες:

α) κρεάτων τα οποία προορίζονται για την παραγωγή κονσερβών που δεν περιλαμβάνουν άλλα χαρακτηριστικά συστατικά εκτός από βόειο κρέας και πηκτή,

β) κρεάτων που προορίζονται για τη μεταποιητική βιομηχανία με σκοπό την παραγωγή άλλων προϊόντων εκτός από τις κονσέρβες που αναφέρονται στο στοιχείο α).

Πριν από την ετήσια υποβολή του σχεδίου του κατ' εκτίμηση ισολογισμού πραγματοποιούνται διαβουλεύσεις μεταξύ της Επιτροπής και ορισμένων τρίτων χωρών. Στόχος των διαβουλεύσεων αυτών είναι να γίνει ανταλλαγή απόψεων σχετικά με τη συνολική κατάσταση της αγοράς βοείου κρέατος στην Ευρωπαϊκή Κοινότητα και στις τρίτες χώρες, καθώς επίσης και σχετικά με τις προβλέψεις σε θέματα παραγωγής και κατανάλωσης, ώστε να αναλυθούν και από τις δύο πλευρές τα στοιχεία που θα συμβάλλουν ενδεχομένως στην κατάρτιση των κατ' εκτίμηση ισολογισμών των αναγκών της Κοινότητας σε κατεψυγμένο βόειο κρέας που προορίζεται για μεταποίηση. Οι διαβουλεύσεις αποβλέπουν επίσης και στην ανταλλαγή πληροφοριών σχετικά με τις δυνατότητες εξαγωγής.

Η Επιτροπή προέβη σε διαβουλεύσεις με τους αντιπροσώπους της Αργεντινής, της Βραζιλίας, της Ουρουγουάης, της Αυστραλίας, της Νέας Ζηλανδίας, της Ουγγαρίας, της Πολωνίας και της Ρουμανίας. ΚΕΦΑΛΑΙΟ Ι Διαθέσιμες ποσότητες μεταποιημένων κρεάτων Σύμφωνα με τα στοιχεία που παρασχέθηκαν στην Επιτροπή από τα κράτη μέλη, οι διαθέσιμες ποσότητες της Κοινότητας για το 1993 σε εγχώριο μεταποιημένο νωπό κρέας μπορούν να εκτιμηθούν σε 1 315 000 τόνους κρέατος, ποσότητα σε κρέας με κόκκαλα.

Στο τέλος του 1992, θα υπάρχουν στην Κοινότητα σημαντικά δημόσια αποθέματα κρέατος προερχόμενα από τις αγορές παρέμβασης. Η ποσότητα των αποθεμάτων αυτών που είναι κατάλληλα για μεταποίηση μπορεί να εκτιμηθεί σε 512 000 τόνους, ποσότητα σε κρέας με κόκκαλα.

Στο τέλος του 1992, δεν θα υπάρχουν στις ψυκτικές αποθήκες αποθέματα βοείου κρέατος προερχόμενα από τη χορήγηση στην ιδιωτική αποθεματοποίηση.

Με ισχύ από την 1η Ιανουαρίου 1993, η Κοινότητα σκοπεύει να ανοίξει δασμολογική ποσόστωση 53 000 τόνων κατεψυγμένου κρέατος χωρίς κόκκαλα, ποσότητα που αντιστοιχεί σε 68 900 τόνους κρέατος με κόκκαλα.

Η πείρα προηγουμένων ετών δείχνει ότι 13 000 τόνοι κατεψυγμένου κρέατος με κόκκαλα θα εισαχθούν κατά το 1993 υπό το καθεστώς αυτής της ποσόστωσης με προορισμό τη μεταποίηση.

Για το 1993, η ποσότητα κρέατος καταγωγής Μποτσουάνας, Κένυας, Μαδαγασκάρης, Ζιμπάμπουε, Σουαζιλάνδης και Ναμίμπιας που μπορεί να εισαχθεί στην Κοινότητα και ικανοποιεί τις απαιτήσεις της μεταποιητικής βιομηχανίας, μπορεί να εκτιμηθεί σε 8 700 τόνους κρέατος με κόκκαλα.

Για το 1993, οι συνολικές διαθέσιμες ποσότητες που προορίζονται για μεταποίηση θα είναι συνεπώς οι ακόλουθες:

(σε τόνους)

- κρέατα νωπά 1 315 000

- κρέατα κατεψυγμένα από τις αγορές παρέμβασης 512 000

- κατεψυγμένο κρέας αποθηκευμένο υπό το καθεστώς ενίσχυσης στην ιδιωτική αποθεματοποίηση 0

- κρέατα κατεψυγμένα στα πλαίσια της ποσόστωσης ΓΣΔΕ 13 000

- κρέατα κατεψυγμένα εισαγωγής υπό το καθεστώς της σύμβασης ΑΚΕ 8 700

Σύνολο 1 848 700

ΚΕΦΑΛΑΙΟ ΙΙ Ανάγκες βιομηχανιών σε κρέατα για μεταποίηση Σύμφωνα με τα στοιχεία που παρασχέθηκαν στην Επιτροπή από τα κράτη μέλη, οι ανάγκες της Κοινότητας σε μεταποιημένα κρέατα, για το 1993, μπορούν να εκτιμηθούν σε 1 438 000 τόνους κρέατος, ποσότητα σε κρέας με κόκκαλα.

Η ποσότητα αυτή περιλαμβάνει τις ανάγκες για την παραγωγή κονσερβών που αναφέρονται στο άρθρο 14 παράγραφος 1 στοιχείο α) του κανονισμού (ΕΟΚ) αριθ. 805/68. Η τελευταία αυτή ποσότητα υπολογίζεται σε 198 000 τόνους.

Συμπεράσματα

Από τα προαναφερθέντα προκύπτει ότι οι κοινοτικές διαθέσιμες ποσότητες μεταποιημένων κρεάτων θα υπερβούν, κατά το 1993, τις ανάγκες της βιομηχανίας. Κατά συνέπεια, η ποσότητα βοείου κρέατος, που προορίζεται για τη βιομηχανία μεταποίησης και μπορεί να εισαχθεί κατά το 1993, υπό το καθεστώς που προβλέπεται στο άρθρο 14 του κανονισμού (ΕΟΚ) αριθ. 805/68, καθορίζεται σε 0 τόνους.Βρυξέλλες, 19 Δεκεμβρίου 1992.

Για το Συμβούλιο

Ο Πρόεδρος

J. GUMMER

(01) ΕΕ αριθ. L 148 της 28. 6. 1968, σ. 24. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2066/92 (ΕΕ αριθ. L 215 της 30. 7. 1992, σ. 49).